Úrad vlády SR						    Na rokovanie vlády SR
Sekcia hospodárskej politiky						    dňa 23.5.2001
									    k číslu: 3508/2001
									    k bodu: 19

S t a n o v i s k o
k návrhu  Postupu pri zriadení Úradu pre reguláciu sieťových odvetví

I.

	Materiál predkladá minister hospodárstva na základe Plánu práce vlády SR na rok 2000. Obsahuje návrh uznesenia vlády, predkladaciu správu, návrh na zriadenie úradu, prílohu a návrh komuniké.

	Úrad pre reguláciu sieťových odvetví (ďalej Úrad) bude orgánom štátnej správy a bude rozpočtovou organizáciou. Na základe ustanovení pripraveného zákona Úrad preberá príslušné regulačné kompetencie z MH SR ku dňu účinnosti zákona (1.1.2002) a z MF SR k 1.1.2003. S prechodom kompetencií prejdú na Úrad aj pracovníci ministerstiev, vykonávajúci práce týkajúce sa regulácie sieťových odvetví.

	Na vytvorenie podmienok na fungovanie Úradu odo dňa jeho zriadenia vytvorilo MH SR pracovnú skupinu, ktorej úlohou je pripraviť hlavné dokumenty Úradu, základné pravidlá a postupy pre reguláciu, uskutočniť výber základnej skupiny pracovníkov (asi 60 osôb), pripraviť priestory pre Úrad a vybaviť ich kancelárskou a výpočtovou technikou. 

	Na  včasnú prípravu podmienok  začatia činnosti Úradu žiada MH SR uvoľniť finančné prostriedky vyčlenené v štátnom rozpočte na rok 2001 vo výške  20,5 mil. Sk  ešte pred nadobudnutím účinnosti zákona o regulácii sieťových odvetví.

II.

	Predkladaný materiál nebol predmetom  medzirezortného pripomienkového konania.

III.             

	Porada ekonomických ministrov vlády SR  14.5.2001 predkladaný materiál vzala na vedomie, odporučila predkladateľovi upraviť znenie úloh B.3 a B.4 návrhu uznesenia v zmysle pripomienok MF SR a vláde SR upravený návrh prerokovať. Odporúčania PEM boli v zásade akceptované.

Predkladaný materiál sa sústreďuje na odôvodnenie žiadosti na skoršie uvoľnenie prostriedkov štátneho rozpočtu na vytvorenie podmienok pre včasný začiatok činnosti Úradu.

Jednotlivé postupové kroky vytvárania podmienok nie sú však definované a terminované. Vzhľadom na  zdôrazňovanú dôležitosť personálneho obsadenia Úradu absentuje v materiáli vyjadrenie spôsobu výberu pracovníkov Úradu na všetkých úrovniach pre prvé obdobie jeho činnosti (do doby, keď sa výkonu ujmú orgány regulačného úradu) a príprava vládneho návrhu na menovanie členov regulačnej rady (podľa návrhu zákona má vláda, rovnako i NR SR, do 30 dní od nadobudnutia účinnosti zákona predložiť prezidentovi SR návrhy na vymenovanie členov regulačnej rady).
			
	V tomto zmysle odporúčame uložiť predkladateľovi príslušné úlohy.

	V návrhu uznesenia vlády odporúčame: 

-	časť A preznačiť na berie na vedomie,
-	v úlohe B.4, upraviť termín plnenia od 1.6.2001,
-	vzhľadom na koncepciu znižovania počtu rozpočtových kapitol odporúčame o prijatí úlohy B.5 rozhodnúť na základe vyjadrenia MF SR,
-	ministrovi hospodárstva uložiť nové úlohy:
- zabezpečiť  transparentný a objektívny spôsob výberu pracovníkov Úradu pre   reguláciu sieťových odvetví pre prvé obdobie jeho činnosti,
	do 31.12.200
            - pripraviť a predložiť vláde na schválenie návrh na vymenovanie členov regulačnej rady na prvé funkčné obdobie, 	
        do 31.12.2001

	Odporúčame vláde rozhodnúť o predloženom návrhu s prihliadnutím na vyššie uvedené pripomienky  a výsledok rozpravy k materiálu.

Bratislava 18.5.2001